Source: http://muhaz.org/strategia-institutului-naional-al-magistraturii-pentru-perioad.html
Timestamp: 2020-04-02 12:53:06+00:00
Document Index: 6570640

Matched Legal Cases: ['CSM ', 'CSM ', 'CSM ', 'CSM ', 'CSM ', 'CSM ', 'CSM ', 'CSM ']

Strategia institutului naţional al magistraturii pentru perioada 2013-2016 I. Context
Yüklə 197.72 Kb.
ölçüsü 197.72 Kb.
PENTRU PERIOADA 2013-2016
Strategia Institutului Naţional al Magistraturii pentru perioada 2013-2016 se înscrie în cadrul general al reformei în domeniul justiţiei, fiind concepută cu luarea în considerare a contextului socio-profesional în care judecătorii şi procurorii îşi desfăşoară activitatea şi, implicit, a nevoilor de formare profesională a acestora.
În acest sens, sunt avute în vedere: dispoziţiile Legii nr. 303/2004 privind statutul judecătorilor şi procurorilor, Legea nr. 304/2004 privind organizarea judiciară, Legea nr. 317/2004 privind organizarea şi funcţionarea Consiliului Superior al Magistraturii, rapoartele Comisiei Europene în cadrul Mecanismului de Cooperare şi Verificare, Planul multianual al CSM aprobat prin Hotărârea Plenului CSM 999/2011, Strategia CSM de întărire a integrităţii în justiţie aprobată la 22.11.2011, Strategia naţională anticorupţie aprobată prin HG nr. 215/2012, Planul de măsuri privind punerea în aplicare a codului civil, codului de procedură civilă, codului penal şi codului de procedură penală aprobat prin Hotărârea Plenului CSM 1091/2012, precum şi alte documente naţionale sau internaţionale.
Potrivit art. 103 din Legea nr. 304/2004 privind organizarea judiciară, Institutul Naţional al Magistraturii este instituţia publică având personalitate juridică, aflată în coordonarea Consiliului Superior al Magistraturii, care realizează formarea iniţială a judecătorilor şi procurorilor, formarea profesională continuă a judecătorilor şi procurorilor în funcţie, precum şi formarea formatorilor, în condiţiile legii. Institutul Naţional al Magistraturii nu face parte din sistemul naţional de învăţământ şi educaţie şi nu este supus dispoziţiilor legale în vigoare cu privire la acreditarea instituţiilor de învăţământ superior şi recunoaşterea diplomelor.
Recomandările Comisiei Europene formulate în cadrul Mecanismului de Cooperare şi Verificare vizează, printre altele, consolidarea capacităţii INM, în special în vederea punerii în aplicare a noilor coduri.
Planul multianual al CSM aprobat prin HCSM nr. 999/2011 are, printre altele, ca obiectiv general întărirea competenţei în sistemul judiciar ceea ce presupune îmbunătăţirea pregătirii profesionale a magistraţilor prin întărirea capacităţii instituţionale a INM şi îmbunătăţirea curriculei.
Planul de măsuri privind punerea în aplicare a codului civil, codului de procedură civilă, codului penal şi codului de procedură penală aprobat prin Hotărârea Plenului CSM nr. 1091/2012 are ca obiectiv principal pregătirea sistemului judiciar pentru implementarea noilor reglementări.
Potrivit Strategiei naţionale anticorupţie aprobată prin HG nr. 215/2012, Institutul Naţional al Magistraturii contribuie la realizarea unora din obiectivelor strategiei precum: consolidarea integrităţii şi transparenţei sistemului judiciar prin promovarea măsurilor anticorupţie şi a standardelor etice profesionale, creşterea eficienţei mecanismelor de prevenire a corupţiei în materia achiziţiilor publice.
II. Principiile strategiei
Implicarea activă a INM în consolidarea reformei în justiţie
Acest principiu presupune ca prin activitatea pe care o desfăşoară potrivit competenţelor ce îi revin în domeniul admiterii în profesie, în domeniul formării profesionale iniţiale şi continue a judecătorilor şi procurorilor, precum şi în domeniul celorlalte concursuri şi examene ce vizează cariera de magistrat, INM să urmărească realizarea obiectivelor generale de reformă a sistemului judiciar şi anume întărirea justiţei ca putere publică, creşterea eficienţei justiţiei, promovarea competenţei în sistemul judiciar, responsabilizarea sistemului judiciar, creşterea încrederii cetăţenilor în actul de justiţie şi dezvoltarea justiţiei ca serviciu public.
Magistratul român, magistrat european
Acest principiu presupune că tipul de magistrat pe care INM îşi propune să îl recruteze şi formeze trebuie să corespundă atât „Profilului magistratului în sistemul juridic din România”, document aprobat prin Hotărârea Consiliului Superior al Magistraturii nr. 184/01.03.06 cât şi profilului magistratului european astfel cum acesta se desprinde din principalele documente internaţionale1.
Din perspectivă internaţională, deschiderea frontierelor şi integrarea în spaţiul juridic european au semnificaţia transformării magistratului român într-un magistrat european, cu toate consecinţele ce decurg de aici, aplicarea directă a dreptului Uniunii Europene şi a jurisprudenţei Curţii de Justiţie a Uniunii Europene şi a Curţii Europene a Drepturilor Omului fiind doar una dintre acestea.
În acest context, pentru a forma judecători şi procurori cu o deschidere europeană, internaţională asupra dreptului, strategia INM vizează formarea în domeniul dreptului Uniunii Europene, al dreptului internaţional al drepturilor omului, al instituţiilor judiciare europene, precum şi al limbilor de circulaţie internaţională, pentru un acces cât mai facil la diferite acte normative/jurisprudenţă şi schimburi de experienţă cu magistraţi străini; inserarea în programele de formare a unor componente de drept comparat; crearea unor programe de cooperare cu instituţii responsabile cu formarea magistraţilor din ţările europene, precum şi cu instituţiile judiciare europene.
Colaborarea în plan intern şi extern
Acest principiu presupune că, în vederea facilitării informării şi schimbului liber de opinii şi bune practici profesionale între magistraţii în funcţie, auditorii de justiţie şi formatori, atât la nivel naţional cât şi la nivel internaţional, sunt necesare continuarea dezvoltării de programe în colaborare cu instituţii partenere din ţară şi din străinătate, participarea activă a INM în cadrul organismelor şi reţelelor internaţionale având responsabilităţi în domeniul formării judecătorilor şi procurorilor şi implicarea la capacitate maximă în activităţile derulate de către acestea.
III. Obiective generale ale strategiei
1. Creşterea calităţii actului de formare
Calitatea actului de justiţie reprezintă un factor esenţial pentru bunul mers al oricărei societăţi democratice. Formarea în domeniul judiciar este o premisă importantă a calităţii actului de justiţie fiind indisolubil legată de independenţa şi eficienţa sistemului judiciar. INM ca instituţie publică ce realizează formarea iniţială a viitorilor judecători şi procurori precum şi formarea continuă a judecătorilor şi procurorilor în funcţie are ca preocupare constantă creşterea calităţii şi eficienţei activităţii sale.
O formare de calitate este cea care răspunde nevoilor sistemului şi presupune pregătirea preponderent practică a viitorilor magistraţi, precum şi perfecţionarea continuă a pregătirii profesionale a magistraţilor în funcţie2.
În atingerea acestui prim obiectiv strategic, INM îşi propune să realizeze o formare care:
răspunde unor nevoi reale ale sistemului şi ale societăţii;
este flexibilă şi adaptabilă, răspunzând prompt nevoilor identificate;
este coerentă, şi, în acelaşi timp, diversificată, proporțional cu diversitatea cererii de formare;
se coordonează cu formarea realizată în cadrul celorlalte profesii judiciare şi cu formarea realizată pe plan european;
oferă informaţii complete şi riguroase din punct de vedere ştiinţific;
este uşor de asimilat, utilizând metode didactice care să faciliteze procesul de învăţare; metodele didactice trebuie să fie întotdeauna adaptate obiectivului urmărit, cu un accent pe interactivitate;
se bucură de o atentă selecţie a participanţilor, urmărind întotdeauna să se adreseze magistraților în a căror activitate formarea respectivă este aptă să aducă beneficii efective.
O formare de calitate presupune sub aspectul componentei de formare iniţială accentuarea caracterului practic şi unitar, urmărindu-se mai ales dobândirea de către auditorii de justiţie a acelor abilităţi necesare integrării adecvate a acestora în profesia de magistrat. Sub aspectul componentei de formare continuă, o formare de calitate presupune, în principal, prevenirea apariţiei practicii neunitare în contextul intrării în vigoare a noilor coduri, precum şi unificarea practicii judiciare în cadrul formării specializate a magistraţilor.
2. Creşterea capacităţii instituţionale
Direcţiile de creştere a capacităţii instituţionale a INM vizează dezvoltarea infrastructurii (extinderea spaţiilor puse la dispoziţie, îmbunătăţirea dotărilor, în special a celor din domeniul IT) şi a capacităţii administrative (asigurarea stabilităţii şi dezvoltării profesionale a corpului de experţi asimilaţi magistraţilor din cadrul INM, înfiinţarea unui birou de formare continuă descentralizată, consolidarea corpului personalului de instruire).
Pentru a conferi cu adevărat un caracter excepţional recrutării magistraţilor în condiţiile art. 33 din Legea nr. 304/2004, astfel încât principala cale de admitere să fie prin INM, Institutul îşi propune întărirea capacităţii instituţionale în scopul asigurării unei formări iniţiale pentru un număr mai mare de auditori de justiţie. În acest mod, va fi posibilă acoperirea nevoilor de personal din sistem prin organizarea anuală a unui concurs de admitere în INM cu alocarea unui număr de locuri, în contextul în care capacitatea actuală maximă a Institutului este de a forma un număr de 200 de auditori de justiţie într-o promoţie.
Creşterea numărului de auditori de justiţie impune dezvoltarea infrastructurii, dar şi suplimentarea schemei de personal pentru a asigura derularea în condiţii optime a activităţilor specifice în cadrul departamentului de formare iniţială.
Extinderea spaţiilor puse la dispoziţie este necesară şi pentru asigurarea de birouri pentru personalul angajat – experţi asimilaţi magistraţilor, personal de instruire cu normă întreagă, funcţionari publici sau personal contractual - , pentru arhivă, sala de lectură, laborator de informatică.
Dată fiind complexitatea activităţilor derulate în cadrul INM, care presupun inclusiv administrarea şi utilizarea bazelor de date care susţin aceste activităţi, pentru asigurarea continuităţii, modernizarea şi creşterea eficienţei formării, apreciem că se impune angajarea de personal cu titlu permanent cu atribuţii în domeniul tehnologiei informaţiei.
Pentru eficientizarea activităţii personalului din cadrul departamentelor, este necesară asigurarea stabilităţii prin alegerea ca opţiune de recrutare a experţilor asimilaţi magistraţilor în condiţiile art. 48 alin. 4 din Regulamentul INM, asigurarea dezvoltării competenţelor profesionale a acestora prin participarea la programe de formare continuă adaptate specificului muncii.
Recunoaşterea internaţională a hotărarilor judecătoresti, cooperarea judiciară, în general, au dobândit o importanţă tot mai mare la nivel european, atrăgându-se în mod constant atenţia asupra importanţei creării unui climat de încredere între magistraţii europeni. Schimbul de experienţă cu alte şcoli de magistratură cu tradiţie aduce un plus de valoare procesului de formare din cadrul INM. Creşterea numărului de magistraţi participanţi la acţiuni de formare în străinătate, prin intermediul Catalogului EJTN sau a programului de schimb coordonat de EJTN va fi de natură să contribuie la atingerea obiectivului amintit.
În contextul creşterii numărului domeniilor de formare şi pentru a asigura o reală complementaritate între formarea centralizată şi cea descentralizată, a devenit necesară înfiinţarea în cadrul Departamentului de Formare Continuă al INM a unui Birou de formare profesională continuă la nivel descentralizat ce va avea ca principală atribuţie elaborarea, implementarea şi evaluarea programului de formare continuă descentralizată. În cadrul acestui tip de formare, se va putea îndeplini şi dezideratul CSM de a oferi, în funcţie de necesităţi, o a doua specializare magistraţilor în funcţie.
Creşterea capacităţii instituţionale presupune şi dezvoltarea reţelei de formatori aleşi din rândul magistraţilor, al cadrelor didactice din învăţământul superior juridic, dar şi al altor experţi români sau străini cu altă specializare decât cea juridică, precum şi formarea acestora în domeniul tehnicilor didactice şi al evaluării corespunzătoare a activităţii lor, implicarea în perfecţionarea curriculei şi a modului de implementare a acesteia.
În cadrul personalului de instruire, o atenţie specială trebuie acordată corpului coordonatorilor de practică, cu accent pe asigurarea participării acestora acestora în activităţi de formare în domeniul tehnicilor didactice şi al evaluării auditorilor de justiţie, precum şi implicării lor în perfecţionarea programelor de stagiu.
Consolidarea poziţiei INM în plan internaţional
Unul din obiectivele declarate ale strategiilor anterioare ale Institutului a fost asumarea de către INM a rolului de formator pe „piaţa” europeană a educaţiei juridice. INM îşi propune să contribuie la crearea unei veritabile culturi juridice europene, care să respecte atât diversitatea sistemelor juridice ale statelor membre ale Uniunii Europene, cât şi unitatea asigurată de dreptul european, să promoveze creşterea încrederii reciproce, schimbul de bune practici şi cooperarea judiciară, atât în materie civilă, cât şi în materie penală. INM îşi propune să devină, cel puţin la nivel regional, un pol de referinţă în materie de formare a magistraţilor, printr-o implicare crescândă în derularea de proiecte cu componentă internaţională. Acest obiectiv a fost urmărit în mod constant, fiind una din liniile directoare ale politicii INM pe plan extern: statutul de membru al EJTN3 (membru în Comitetul de Pilotaj şi în toate grupurile de lucru) a permis Institutului să se implice în toate proiectele reţelei, să se afirme ca un partener activ şi responsabil, având de multe ori rolul de promotor al unor idei noi, identificând soluţii care au fost apoi preluate în cadrul reţelei. Anvergura implicării INM în activitățile reţelei (numărul mare de magistraţi români care participă la toate activităţile desfăşurate în cadrul EJTN plasează România în primele 4-5 state europene) şi calitatea contribuţiei sale (formatori INM sunt implicaţi ca experţi în toate proiectele EJTN, cu evaluări excelente, INM a fost unul dintre membrii care au susţinut EJTN în derularea activităţilor sale într-o perioadă critică (2008 - 2009) şi este implicat în realizarea unor noi proiecte de anvergură ale EJTN, cum e programul AIAKOS4) situează INM, la momentul evaluării realizării obiectivelor strategiei anterioare, în rândul şcolilor europene de elită pe plan european.
Aceeaşi poziţie activă a fost adoptată de INM şi în cadrul EAJTN5, precum şi în cadrul relaţiei cu celelalte şcoli şi instituţii de formare europene cu care INM a dezvoltat relaţii bilaterale: ENM6,Şcoala de Magistratură din Spania, Belgia, Bulgaria, ERA7 sau EIPA8.
Experienţa acumulată în aceşti ani a determinat Institutul ca, în 2012, sa aplice în calitate de lider pentru finanţare de la Comisia Europeană în două proiecte de formare continuă şi unul de formare iniţială, toate fiind aprobate de Comisie.
Imaginea şi statutul pe care Institutul le-a construit în ultima perioadă vor trebui consolidate prin continuarea implicării INM în toate activitățile reţelelor din care face parte, prin afirmarea unui rol şi a unor poziții strategice în cadrul activităţilor pe care aceste entităţi le desfăşoară.
Creşterea participării auditorilor de justiţie şi a magistraţilor români în cadrul tuturor componentelor Programului de schimb şi oferirea unui număr mai mare de locuri magistraţilor străini care doresc să beneficieze de stagii în România, implicarea INM în toate programele derulate de EJTN prin facilitarea participării unui număr cât mai mare de magistraţi români şi prin includerea formatorilor INM şi a experților români în aceste programe, implicarea specialiştilor români în elaborarea de cursuri şi materiale EJTN, menţinerea statutului de membru în organele de conducere şi în grupurile de lucru ale EJTN vor fi toate mijloace prin care INM poate să îşi consolideze poziţia internaţională şi să dezvolte componenta internaţională a formării pe care o realizează.
De asemenea, relaţiile bilaterale cu şcolile europene vor trebui dezvoltate, cooperarea cu acestea urmând să devină o constantă a programelor de formare viitoare ale Institutului. În vreme ce INM va trebui să confirme statutul său de partener constant al marilor şcoli de magistratură europene, va trebui să dezvolte relaţii şi cu şcolile noi de magistratură, consolidându-şi poziţia de furnizor de formare.
Dezvoltarea componentei de cercetare ştiinţifică şi documentare a INM
În realizarea acestui obiectiv strategic, INM îşi propune să devină o instituţie de documentare de referinţă pentru magistraţi şi viitorii magistraţi, prin crearea unei biblioteci electronice care să conţină materiale scrise, audio şi video (înregistrări ale conferinţelor, seminariilor sau altor acţiuni) rezultate, în principal, în urma activității de formare pe care o desfăşoară INM, dar şi prin implicarea formatorilor, în special, a celor cu normă întreagă, dar şi a altor magistraţi sau specialişti în elaborarea de materiale cu privire la teme de interes pentru sistemul judiciar.
În cursul anului 2012 INM a organizat serie de câte patru conferinţe dedicate noului cod civil şi noului de procedură civilă, al căror format a constat în împărţirea tematicii în patru module care au făcut obiectul câte unei sesiuni.
Broşurile care conţin rezumatul prezentărilor realizate în cadrul celor mai importante acţiuni de formare organizate de INM în perioada 2011 – 2012 (conferinţele INM în materia noilor coduri, precum şi un seminar de unificare a practicii judiciare în materia dreptului muncii) sunt disponibile pe pagina de internet a Institutului.
Având în vedere succesul înregistrat, dovedit de numărul mare de persoane care au descărcat aceste documente, INM îşi propune să continue acest demers. Astfel, toate prezentările din cadrul conferinţelor pe care INM le va organiza în materia noilor coduri, precum şi o parte din dezbaterile realizate în cadrul activităţilor dedicate unificării practicii judiciare vor forma obiectul unor noi broşuri. Şi acestea vor fi publicate, în măsura posibilului, pe suport de hârtie şi transmise instanţelor şi parchetelor. De asemenea, ele vor fi postate pe site-ul INM.
Totodată, INM îşi propune continuarea demersului de a elabora revista THEMIS – revistă de specialitate juridică în care auditorii de justiţie, formatorii Institutului şi magistraţii au posibilitatea de a publica articole, studii de specialitate sau alte lucrări cu caracter juridic.
IV. Obiective specifice
1. Obiective specifice departamentului de formare iniţială
Adaptarea programelor de formare iniţială la nevoile sistemului
Îmbunătăţirea standardelor de calitate în domeniul formării iniţiale a magistraţilor reprezintă una dintre principalele preocupări ale Institutului Naţional al Magistraturii. Pentru ca acest deziderat să poată fi atins, identificarea sistematică a nevoilor de formare şi, în consecinţă, a obiectivelor de formare iniţială apar ca esenţiale.
Definirea obiectivelor de formare are ca punct de plecare cerinţele de bază ale exercitării profesiei de magistrat în sistemul juridic românesc, astfel cum au fost ele definite în documentul intitulat „Profilul magistratului în sistemul juridic din România”.
Tipul de magistrat pe care INM îşi propune să îl formeze trebuie să corespundă, aşadar, acestui profil, prin programele de formare iniţială implementate urmărindu-se dezvoltarea competenţelor evidenţiate ca esenţiale pentru un viitor magistrat, iar metodele de formare uilizate trebuie selectate astfel încât demersul să se bucure de o eficienţă maximă.
Nevoile sistemului rezidă în competenţele care ar trebui să caracterizeze, în mod ideal, magistratul şi a căror dezvoltare se urmăreşte prin programele de formare elaborate şi implementate de INM în beneficiul auditorilor de justiţie din anul I şi II de studiu. Acestea pot fi clasificate în trei categorii:
competenţe instrumentale (capacitate de analiză şi sinteză, capacitate de organizare şi planificare, de a stabili priorităţi, cunoştinţe generale de bază, cunoştinţe de bază necesare unei profesii de magistrat şi integritatea profesională, autoritate, disponibilitate în îndeplinirea îndatoririlor profesionale s.a.)
competenţe interpersonale (capacitate de evaluare şi autoevaluare, capacitate de a lucra în echipă, de a face schimb de cunoştinţe, abilităţi interpersonale, atitudine corespunzătoare în relaţiile cu colegii)
competenţe sistemice (capacitate de a transpune în practică cunoştinţele dobândite, abilităţi de cercetare, capacitate de a învăţa, deschidere pentru informaţii, argumente noi, capacitate de adaptare la noi situaţii, creativitate).
În acest context, în scopul eficientizării procesului de formare profesională iniţială, departamentul de specialitate al INM a conceput şi implementat, începând cu anul 2012 – 2013, pentru auditorii de justiţie din anul I, un nou program de formare, având ca scop:
abordarea conţinuturilor disciplinelor transversale (ex. CEDO, dreptul UE) în mod integrat, în cadrul celorlalte discipline;
accentuarea componentei sociale a formării, prin creşterea numărului de ore alocat sesiunilor de comunicare şi dezvoltare personală, conferinţelor şi altor activităţi extracurriculare;
asigurarea dezvoltării de abilităţi specifice profesiei, prin abordarea eminamente practică (ex. studiul dosarelor, întocmirea diverselor tipuri de acte de procedură, nu doar a celor specifice etapelor procesuale finale, organizarea de procese simulate, etc.);
asigurarea unei formări complexe şi complete, care să îi ajute pe auditorii de justiţie să conştientizeze pe deplin rolul profesional şi social pe care îl vor exercita ca judecători şi procurori în funcţie şi să cunoască, totodată, rolul şi modul de organizare şi funcţionare a altor profesii cu ai căror reprezentanţi intră în contact în activitatea zilnică (ex. organizarea unor stagii în cadrul cabinetelor şi societăţilor de avocatură);
descongestionarea orarului zilnic având drept consecinţe facilitarea, pe de o parte, a concentrării atenţiei auditorilor pe un singur domeniu într-o sesiune de formare alocată şi, pe de altă parte, asigurarea unui interval de timp mai mare dedicat studiului individual al acestora.
În viitor, departamentul de formare iniţială îşi propune continuarea demersurilor în sensul asigurării unui caracter predominant practic al formării profesionale iniţiale, prin includerea încă din anul I de studiu a unor stagii de scurtă durată la instanţe şi parchete. Acest deziderat s-ar putea aduce la îndeplinire prin consolidarea corpului coordonatorilor de practică, astfel încât să fie posibilă organizarea unor stagii practice la nivelul judecătoriilor şi al parchetelor de pe lângă acestea încă din primul an de formare în cadrul INM.
Totodată, departamentul de formare iniţială îşi propune accentuarea, şi în viitor, a componentei formării care priveşte dezvoltarea abilităţilor non-juridice, încurajarea în rândul auditorilor de justiţie din ambii ani de studiu a unei atitudini de deschidere către celelalte profesii juridice şi responsabilizarea acestora prin conştientizarea rolului social al actului de justiţie şi, implicit, prin însuşirea, interiorizarea conceptului de disciplină judiciară.
În acest scop, şi în ceea ce îi priveşte pe auditorii de justiţie din anul II, INM îşi propune să includă, în continuare, în programul de formare al acestora, stagii şi vizite de studiu având caracter practic în cadrul unor instituţii partenere (ex. Înalta Curte de Casaţie şi Justiţie, Parchetul de pe lângă Înalta Curte de Casaţie şi Justiţie, Parchetul de pe lângă Tribunalul Bucureşti, Ministerul Justiţiei – Direcţia de Probaţiune, Inspectoratul General al Poliţiei Române – Institutul Naţional de Criminalistică etc.)
De asemenea, pentru conştientizarea rolului profesional al judecătorului şi al grefierului precum şi a relaţiei lor profesionale, INM a realizat împreună cu SNG un program pilot de colaborare profesională în cadrul căruia două grupuri de participanţi din cadrul ambelor şcoli au realizat un proces simulat având ca obiect o acţiune întemeiată pe dispoziţiile noului cod civil în domeniul dreptului familiei care a fost soluţionată potrivit noului cod de procedură civilă. INM îşi propune să continue şi să dezvolte această iniţiativă.